b'\n_START_ARTICLE_\nCampus NooA\n_START_PARAGRAPH_\nCampus NooA (Nordic open online Academy) er en offentlig godkjent norsk nettskole og et internasjonalt senter for nettkurs og nettstudier. Skolen har opprettet en skandinavisk studentkommisjon, etablert et internasjonalt kvalitetsr\xc3\xa5d og et r\xc3\xa5dgivende organ med internasjonale eksperter og engasjert samarbeidspartnere i flere land. Skolen samarbeider med utdanningsinstitusjoner, organisasjoner og l\xc3\xa6rere om \xc3\xa5 utvikle mange kurs p\xc3\xa5 flere spr\xc3\xa5k. Campus NooA er bygget opp rundt den flerspr\xc3\xa5klige l\xc3\xa6ringsplattformen Moodle._NEWLINE_Campus NooA ble startet i 2012 av professor i nettbasert utdanning Morten Flate Paulsen som har v\xc3\xa6rt sentral i oppbyggingen av NKI Nettstudier og president i the European Distance and E-learning Network (EDEN)._NEWLINE_Campus NooA baserer sin nettpedagogikk p\xc3\xa5 teorien om kooperativ frihet og transparens i nettbasert utdanning som er beskrevet i boken \xc2\xabKooperativ frihet som ledestjerne i nettbasert utdanning\xc2\xbb. Det betyr at skolen legger til rette for b\xc3\xa5de samarbeid og individuell fleksibilitet. Sentrale nettpedagogiske virkemidler er sosiale medier, nettbaserte l\xc3\xa6ringsressurser, tankedelingsoppgaver, bloggoppgaver, individuelle oppgaver med tilbakemelding fra l\xc3\xa6rer, personlige presentasjoner og nettbaserte diskusjonsfora.'